Kibar 98: A Zezi bee tãng zugu
A ZEZI bee Oliiv tɩɩs tãngã zugu. Rap a naas nins sẽn be ne-a wã yaa a tʋm-tʋmdba. Yaa a Ãndere ne a ma-biig a Pɩɛɛre, la a Zak ne a ma-biig a Zã. Roog ning yãmb sẽn ne yɩɩgã yaa Zerizalɛm wẽnd-doogã.
A Zezi sẽn zomb bõn-bilã n kẽ Zerizalɛmmã taa rasem a yiibu. La yaa talaat daar masã. Yibeoogã, a Zezi ra bee wẽnd-doogẽ wã. Maan-kʋʋdbã da rat n yõk-a lame n kʋ, la b yɛɛsdame bala nebã ra nonga a Zezi.
A Zezi yeelame tɩ maan-kʋʋdbã yaa wa wiis la wag-toos buudu, la tɩ Wẽnnaam na n sɩbg-b-la b tʋʋm-wẽnsã yĩnga. Rẽ poore, a Zezi kẽngame n tɩ rʋ Oliiv tɩɩs tãngã zugu, t’a tʋm-tʋmdb a naasã bʋʋg-a be n na n sok-a bũmbu. Yãmb mii b sẽn sok a Zezi bũmb ning bɩ?
Tʋm-tʋmdbã da rat n bãnga bũmb nins sẽn na n zĩnd beoog daare. B ra miime t’a Zezi na n wa kɩtame tɩ wẽnemã fãa sa. La b da rat n bãnga sẽn na n wa yɩ wakat ninga. Wakat bʋg la a Zezi ra tog n sɩng a naamã rɩɩbo?
A Zezi ra miime t’a sã n wa na n sɩng a naamã rɩɩbo, a karen-biis nins sẽn na n be-b tẽng zug wakat kãngã wã ra pa na n yã-a ye. Bala a na n dɩɩ a naamã saasẽ. Rẽ n so t’a wilg a tʋm-tʋmdbã yɛl kẽer sẽn na n maan tẽngã zugu, a sã n wa rɩt a naamã saasẽ. Yel-kãens la bʋse?
A Zezi yeelame tɩ zab-bɛd n na n zĩndi, tɩ bãas la kom na n yõka neb wʋsgo, tɩ nebã na n maana tʋʋm-beed wʋsgo, la tɩ tẽn-digimdgã me na n zĩnda zĩis wʋsgo. A Zezi leb n yeelame tɩ Wẽnnaam rĩungã koe-noog na n moona dũniyã gill zugu. Tõnd nee woto fãa rũndã-rũndã bɩ? N-ye! Dẽnd d tõe n kɩsa sɩd t’a Zezi rɩta naam saasẽ masã. Ka la bilfu, a na n kɩtame tɩ wẽnemã fãa sa tẽngã zugu.
Matɩe 21:46; 23:1-39; 24:1-14; Mark 13:3-10.
Sogsgo
- Fotã zugu, a Zezi la bʋgo, la neb a taabã yaa ãnd dãmba?
- Bõe la maan-kʋʋdbã mak n na n maan a Zezi wẽnd-doogã pʋgẽ, la a yeel-b lame tɩ bõe?
- Tʋm-tʋmdbã soka a Zezi n dat n bãng bõe?
- Bõe yĩng t’a Zezi wilg a tʋm-tʋmdbã yɛl kẽer sẽn na n wa zĩnd tẽngã zugu, yẽ sã n wa rɩt a naamã saasẽ?
- A Zezi yeelame tɩ nand t’a kɩt tɩ wẽngã fãa sa, bõe n na n maane?
Sogsg a taaba
- Karm-y Matɩe 23:1-39.
Baa ne Biiblã sẽn wilgd tɩ d tõe n boola nebã ne b naam yʋyã, a Zezi goam nins sẽn be Matɩe 23:8-11 wã wilgdame tɩ bõe la d pa segd n maan tigingã pʋgẽ? (Tʋʋ. 26:25; Rom 13:7; 1 Pɩɛ. 2:13, 14)
Bõe la Fariziẽ rãmbã maan n na n gɩdg nebã tɩ b ra lebg kiris-neba, la bõe la tũudum taoor dãmb maand rũndã-rũndã tɩ wõnd rẽ? (Mat. 23:13; Luk 11:52; Zã 9:22; 12:42; 1 Tes. 2:16)
- Karm-y Matɩe 24:1-14.
Wãn to la Matɩe 24:13 wilgd tɩ tara yõod tɩ d kell n tall d tẽebã?
“Wakat” ning yell b sẽn gomd Matɩe 24:13 wã yaa bõe wakate? (Mat. 16:27; Rom 14:10-12; 2 Kor. 5:10)
- Karm-y Mark 13:3-10.
Gom-bʋg n be Mark 13:10 n wilgdẽ tɩ koe-noogã mooneg yaa tʋʋm-yãgdem, la a Zezi gom-kãensã segd n kɩtame tɩ d maan bõe? (Rom 13:11, 12; 1 Kor. 7:29-31; 2 Tɩm. 4:2)
mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn mos_Latn